รายงานการกำกับดูแลกิจการของคณะกรรมการตรวจสอบ (เอกสารแนบ 3)

1. การสอบทานงบการเงิน
คณะกรรมการตรวจสอบได้สอบทานและให้ความเห็นชอบงบการเงินรายไตรมาสและงบการเงินประจำปี
2551 ทุกครั้งก่อนเสนอคณะกรรมการบริษัท เพื่อพิจารณาอนุมัติ มีความเห็นว่ารายงานทางการเงิน
รายการที่เกี่ยวโยงกันระหว่างบริษัทกับบริษัทย่อยและบริษัทร่วม
รายการที่อาจก่อให้เกิดความขัดแย้งทางผลประโยชน์ และการเปิดเผยข้อมูลที่เป็นสาระสำคัญ
ได้จัดทำขึ้นอย่างครบถ้วน ถูกต้องตามที่ควร มีความโปร่งใส เชื่อถือได้ของข้อมูลทางการเงิน
เป็นไปตามมาตรฐานและหลักการบัญชีที่รับรองทั่วไป รวมทั้งมาตรฐานการบัญชีฉบับปรับปรุง 2550
ที่มีผลบังคับใช้ตั้งแต่วันที่ 1 มกราคม 2551 เป็นต้นมา
พร้อมทั้งให้ข้อสังเกตและรับทราบแนวทางแก้ไขปัญหาให้เกิดประโยชน์แก่บริษัท
ทั้งนี้งบการเงินทุกฉบับดังกล่าวได้ผ่านการตรวจสอบและสอบทานและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

2. การทำรายการเกี่ยวโยง คณะกรรมการตรวจสอบได้พิจารณา สอบทาน ให้ความเห็นชอบ
และเปิดเผยข้อมูล และการปฏิบัติการในรายการระหว่างกัน รายการเกี่ยวข้องกัน
และรายการเกี่ยวโยงกันระหว่างบริษัทกับบริษัทย่อยและบริษัทร่วม
ซึ่งอาจทำให้เกิดความขัดแย้งทางผลประโยชน์กับบริษัทก่อนเสนอคณะกรรมการเพื่ออนุมัติ
ซึ่งส่วนใหญ่เป็นรายการจริงทางการค้าอันเป็นธุรกิจปกติทั่วไป
ซึ่งบริษัทได้ถือปฏิบัติตามนโยบายและเปิดเผยข้อมูลตามหลักเกณฑ์ของตลาดหลักทรัพย์แห่งประเทศไทย

3. การควบคุมภายใน
คณะกรรมการตรวจสอบได้รับมอบหมายจากคณะกรรมการบริษัทให้รับผิดชอบกำกับดูแลให้ฝ่ายบริหารจัดให้มีระบบควบคุมภายในอย่างมีประสิทธิภาพและเพียงพอ
โดยครอบคลุมทุกด้านทั้งด้านงบการเงิน บัญชี การปฏิบัติงาน การดำเนินการให้เป็นไปตามกฎหมาย
ฯลฯ
และจัดให้มีกลไกการตรวจสอบและการถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้น
และสินทรัพย์ของบริษัทอยู่เสมอ
เน้นให้ทุกหน่วยงานสามารถตรวจสอบและประเมินจุดควบคุมของทุกระบบงานได้ด้วยตนเองให้มากขึ้น
(Control Self Assessment) เพื่อลดโอกาสที่จะเกิดความเสี่ยงและปฏิบัติงานได้ตามเป้าหมาย
และตามระบบการควบคุมภายในที่กำหนดไว้ โดยในปี
2551คณะกรรมการบริษัทและคณะกรรมการตรวจสอบได้ประเมินประสิทธิภาพและความเพียงพอของการควบคุมภายในตามองค์ประกอบการควบคุมภายใน
5 ส่วน ตามแนวทางมาตรฐาน coso และตามแนวทางของตลาดหลักทรัพย์แห่งประเทศไทย แล้ว
เห็นว่าบริษัทมีระบบการควบคุมภายในที่เพียงพอ เหมาะสม
รายละเอียดตามรายงานสรุปความเห็นเกี่ยวกับการประเมินประสิทธิภาพระบบการควบคุมภายใน
ภายใต้หัวข้อการควบคุมภายในในรายงานประจำปีแล้ว

4. การสอบทานการกำกับดูแลกิจการที่ดี
คณะกรรมการบริษัทได้ตระหนักถึงความสำคัญของการกำกับดูแลกิจการที่ดี
และได้มีการพัฒนาการกำกับดูแลกิจการที่ดีอย่างเป็นระบบและต่อเนื่อง
โดยได้ปรับปรุงหลักการกำกับดูแลกิจการที่ดีของบริษัท ฉบับที่ 3 ในปีนี้
และได้ให้คณะผู้บริหารและฝ่ายตรวจสอบภายในภายใต้การกำกับดูแลของคณะกรรมการตรวจสอบเป็นผู้รับผิดชอบในการกำกับดูแล
และได้มีการประเมินผลการปฏิบัติตามนโยบายกำกับดูแลกิจการเป็นประจำทุกปี
โดยได้เปิดเผยไว้ภายใต้หัวข้อ “การปฏิบัติตามหลักการกำกับดูแลกิจการที่ดี”
ในรายงานประจำปีนี้แล้ว นอกจากนี้คณะกรรมการบริษัท
และคณะกรรมการตรวจสอบยังได้มีการประเมินผลการปฏิบัติหน้าที่ของคณะกรรมการและตนเองเป็นประจำทุกปี
ตามแนวทางของตลาดหลักทรัพย์แห่งประเทศไทย เพื่อให้เกิดความ

มั่นใจว่าการปฏิบัติหน้าที่ของคณะกรรมการและคณะกรรมการตรวจสอบมีประสิทธิภาพและประสิทธิผลบรรลุตามวัตถุประสงค์ที่ได้รับมอบหมายเพียงใด
ซึ่งผลการประเมินเป็นที่น่าพึงพอใจต่อเนื่องมาทุกปี

5. การปฏิบัติตามกฎหมายและระเบียบทางการที่เกี่ยวข้อง
คณะกรรมการตรวจสอบได้พิจารณาและสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
ข้อกำหนดของตลาดหลักทรัพย์ฯ และสำนักงานคณะกรรมการกำกับหลักทรัพย์และตลาดหลักทรัพย์
และกฎหมายอื่นที่เกี่ยวข้องกับธุรกิจของบริษัทแล้ว
เห็นว่าบริษัทได้มีการปฏิบัติตามกฎหมายและระเบียบทางการที่เกี่ยวข้องอย่างถูกต้อง

6. การกำกับดูแลงานตรวจสอบภายใน
คณะกรรมการตรวจสอบได้พิจารณาและอนุมัติแผนงานตรวจสอบภายในประจำปี 2552
ภายในไตรมาส4 ของปี 2551 ตามกระบวนการบริหารความเสี่ยง
โดยพิจารณาจากความเสี่ยงสูงสุดของทุกระบบงานมากำหนดเป็นระบบงานที่ต้องตรวจสอบเป็นลำดับแรกๆ
ในแผนงานประจำปี สอบทานการปฏิบัติงานของฝ่ายตรวจสอบภายในทุกไตรมาส
เพื่อให้บรรลุเป้าหมายตัวชี้วัดผลการปฏิบัติงาน (KPI) ของฝ่ายตรวจสอบภายใน
และมุ่งเน้นให้ทุกโครงการตรวจสอบได้ดำเนินการตรวจสอบภายใต้กรอบการบริหารความเสี่ยง
เพื่อให้คลอบคลุมประเด็นการตรวจสอบที่เป็นสาระสำคัญ
และตรวจติดตามผลเพื่อผลักดันให้หน่วยงานผู้รับตรวจได้ปฏิบัติตามแนวทางการปรับปรุงแก้ไขที่ได้ตกลงร่วมกัน
ตลอดจนมีการทบทวนระบบงานตรวจสอบที่สำคัญๆ
ให้เหมาะสมกับสภาพธุรกิจที่เปลี่ยนแปลงไปส่งผลให้งานตรวจสอบมีการพัฒนาในเชิงป้องกันมากขึ้น
ซึ่งเป็นประโยชน์กับหน่วยงานต่างๆ
ในการเพิ่มประสิทธิภาพและประสิทธิผลจากการที่มีข้อผิดพลาดน้อยลง
นอกจากนี้ยังมีการกำหนดให้หน่วยงานผู้รับตรวจสามารถประเมินการปฏิบัติงานของผู้ตรวจสอบภายใน
และให้ข้อคิดเห็นในการปรับปรุงประสิทธิภาพงานตรวจสอบได้อย่างอิสระ
ส่งผลให้งานตรวจสอบภายในมีคุณภาพมากขึ้นอย่างต่อเนื่อง
นอกจากนี้ยังได้อนุมัติงบประมาณการฝึกอบรม สัมมนา
ของฝ่ายตรวจสอบภายในเพื่อสนับสนุนและส่งเสริมให้พนักงานฝ่ายตรวจสอบภายในได้พัฒนาวิชาชีพอย่างต่อเนื่อง
รวมถึงประเมินความเพียงพอของอัตรากำลังคนในฝ่ายตรวจสอบภายใน

7. คณะกรรมการตรวจสอบได้พิจารณาปรับปรุงกฎบัตรของคณะกรรมการตรวจสอบ ฉบับที่ 3
เมื่อเดือนสิงหาคม 2551 เพื่อให้สอดคล้องกับพรบ.หลักทรัพย์ ฉบับที่ 4
และประกาศข้อกำหนดว่าด้วยคุณสมบัติและหน้าที่ของคณะกรรมการตรวจสอบตามประกาศของตลาดหลักทรัพย์แห่งประเทศไทย

8. ปี 2551 คณะกรรมการตรวจสอบได้ปฏิบัติหน้าที่ด้วยความรอบคอบและเป็นอิสระ
ได้แสดงความเห็นอย่างตรงไปตรงมาเพื่อประโยชน์สูงสุดของบริษัท
โดยไม่มีข้อจำกัดในการได้รับข้อมูล ทรัพยากร และความร่วมมือจากผู้บริหารทุกหน่วยงาน